Raquel Welch

{{Näitleja info|nimi=Raquel Welch|pilt=RaquelWelchApr2010.jpg|pildi suurus=|pildi allkiri=Raquel Welch 2010. aastal|sünninimi=Jo Raquel Tejada|sünniaeg=|sünnikoht=Chicago, Illinois, USA|amet=näitleja, laulja ja modell|aktiivne=1964 – 2017|aktiivne aastatel=|abikaasa=

Raquel Welch (sündinud Jo Raquel Tejada; 5. september 1940, Chicago, Illinoisi osariik) on Ameerika Ühendriikide näitleja, laulja ja modell.

Varasem elu 
Tema isa Armando Tejada, oli Boliivia päritolu, ema Josephine Hall oli inglise päritolu. Raquel Welchi isapoolne nõbu oli Boliivia poliitik Lidia Gueiler Tejada, kes oli lühikest aega Boliivia president (1979–1980), olles ajaloos ühtlasi teine naisriigipea Ameerikas peale Isabel Peróni.

Perekond kolis Illinoisist Californiasse San Diegosse, kui Raquel oli kaheaastane. Noore tüdrukuna oli Raquelil soov olla esineja ja meelelahutaja. Ta alustas balletiõpinguid seitsmeaastaselt, kuid pärast kümmet aastat lõpetas õpingud, kuna juhendaja ütles, et tal pole balletitantsijale vajalikku kehatüüpi. 14-aastaselt osales neiu iludusvõistlustel Miss Photogenic ja Miss Contour, kus sai esikohad. Keskkoolis käies võitis ta Miss La Jolla tiitli ja Miss San Diego tiitli. Pikk iludusvõistluste rida lõppes California neiu tiitli võitmisega. 

Raquel Tejada lõpetas 1958. aastal keskkooli kiitusega. Ta asus San Diego osariigi kolledžisse näitlemist õppima ning järgmisel aastal abiellus ta oma keskkooliaegse kallima James Welchiga.

Karjäär 
Ta pälvis esmakordselt tähelepanu 1965. aastal rolli eest ühes rannafilmis, tema foto avaldati ajakirjas Life ning pärast seda sõlmis Welch lepingu filmistuudioga 20th Century Fox. Seejärel sai näitleja peaosa ulmefilmis " Fantastic Voyage" (1966), mis tegi temast staari. Briti stuudio Hammer Film Productions tegi 1966. aastal Tenerifel võtteid filmile "One Million Years B.C." ("Miljon aastat enne Kristust"), kus Raquel Welchil oli dialoogi vaid mõni lause, kuid üldist tähelepanu äratas tema ainus filmikostüüm, milleks olid hirvenahast bikiinid. Seda kirjeldati hiljem arvustustes kui "inimkonna esimeste bikiinide kandmist". Filmi reklaampostrid ning fotod, kus näitlejanna domineerib bikiinides, olid väga edukad müügiartiklid ning Raquel Welchist sai ühtlasi oma ajastu seksisümbol.  

1966. aastal mängis Raquel Welch koos Marcello Mastroianniga ka Itaalia filmis "Shoot Loud, Louder... I Don't Understanding". 1968. aastal esines Welch koos Frank Sinatraga detektiivfilmis "Lady in Cement". Veel mängis ta filmides "Bedazzled" (1967), "Bandolero!" (1968), "100 vintpüssi" (1969), "Myra Breckinridge" (1970) ja "Hannie Caulder" (1971). 

Tema järgnevad rollid suurel ekraanil ei toonud talle erilist edu, kuna seksikas näitlejanna leidis tõsistes rollides leiget vastuvõttu. Erandiks oli  Welchi jaoks Constance Bonacieux roll 1973. aasta filmis "Kolm musketäri" ("The Three Musketeers (The Queen's Diamonds)"), mille eest ta pälvis Kuldgloobuse. Sellele järgnes 1974.aastal linastunud "Neli musketäri" ("The Four Musketeers"). 1977. aastal mängis Welch filmis "Animal" koos Jean-Paul Belmondoga. Samal aastal osales ta ka Mark Twaini romaani "Prints ja kerjus" ainetel loodud filmis "The Prince and the Pauper", kus kehastas leedi Edithit. 

Hiljem on näitlejanna filmirollide arv oluliselt vähenenud, 1998. aastal nomineeriti ta Kuldse Vaarika auhinnale halvima naiskõrvalosa eest. Raquel Welchi viimane osatäitmine oli 2017. aastal, kokku on ta osalenud 38 mängufilmis, lisaks paljudes telefilmides, -seriaalides ja -saadetes. 1994. aastal sai Welch tähe Hollywoodi kuulsuste alleel aadressil 7021 Hollywood Boulevard.

Isiklik elu 
Raquel Welch oli neli korda abielus, viimane abielu lahutati 2004. aastal, peale mida ta teatas, et enam ei abiellu.

Tema ilus ja erootiline välimus tegid temast 1960. ja 1970. aastate seksikooni. Welch poseeris 1979. aastal Playboyle, kuid ta ei teinud kunagi täielikku alastipilti. Ta on keeldunud kogu oma viis aastakümmet kestnud karjääri jooksul kõiki riideid seljast võtmast ning alasti poseerimast, öeldes: "Seda, mida ma ekraanil teen, ei saa samastada sellega, mida ma oma eraelus teen. Mind ei kasvatatud seksisümboliks ning see ei ole ka minu loomuses."  Playboy paigutas Welchi 3. kohale edetabelis "20. sajandi 100 seksikaimat staari".

Oma esimesest abielust on Raquel Welch emaks Damon Welchile (sündinud 6. novembril 1959) ja näitlejanna Tahnee Welchile (sünd. Latanne Rene Welch, 26. detsember 1961). Tahnee järgis oma ema eeskuju poseerimisel, tema foto ilmus 1995. aasta novembris Playboy esikaanel, kuid emast erinevalt ajakirja sees ka alastipildina. 

Näitlejanna on eitanud mis tahes vormis iluoperatsioone. Ta väidab, et tema noorusliku välimuse saladus on süsivesikutevaene ja gluteenivaba toit ning joogapoosid iga päev poolteist tundi. Raquel Welchi raamat "Total Beauty and Fitness Program" ja videod ilmusid esmakordselt 1984. aastal. Raamat sisaldab Hatha-jooga treeningprogrammi, näitlejanna vaateid tervislikule eluviisile ja toitumisele, aga ka isiklikku elu teemasid.  Ärinaisena oli Welch edukas oma parukakollektsiooni Hairuwear loomisel, samuti on tal omanimeline ehete ja nahahooldustoodete sari.

Viited

Välislingid 

 Iginoor Raquel Welch. Õhtuleht, 5. september 2005
 Raquel Welch Tenerifel
 Raquel Welchi parukad

Ameerika Ühendriikide näitlejad
Ameerika Ühendriikide filminäitlejad
Sündinud 1940